सिद्धार्थ आनंद ने अब तोड़ी चुप्पी, बोले- बैकग्राउंड के हिसाब से कलर अच्छा लगा; मंशा गलत नहीं थी
Pathaan Movie Director Siddharth Anand Speaks About Deepika Padukone Saffron Bikini Controversy - डायरेक्टर सिद्धार्थ आनंद ने अब जाकर भगवा बिकिनी विवाद पर बोला है। सिद्धार्थ ने कहा कि उन्हें पता था कि वो कुछ भी गलत नहीं कर रहे हैं इसलिए डरने का तो सवाल नहीं उठता था
डायरेक्टर सिद्धार्थ आनंद ने अब जाकर भगवा बिकिनी विवाद पर बोला है। सिद्धार्थ ने कहा कि उन्हें पता था कि वो कुछ भी गलत नहीं कर रहे हैं इसलिए डरने का तो सवाल नहीं उठता था। उन्होंने ये भी कहा कि भगवा रंग को ऐसे ही रैंडमली चुन लिया गया था। इसके पीछे कोई खास वजह नहीं थी। भगवा रंग देखने में अच्छा लग रहा था इसी वजह से उसे कॉस्ट्यूम में शामिल किया गया था।
'बैकग्राउंड के हिसाब से कलर अच्छा था, इसलिए चुन लिया'
सिद्धार्थ आनंद हाल ही में News18 राइजिंग इंडिया समिट में बात कर रहे थे। इसी इवेंट में उन्होंने भगवा बिकिनी पर पहली बार खुलकर बोला। उन्होंने कहा, 'हम स्पेन में थे, उसी वक्त अचानक इस रंग को चूज कर लिया गया।
हमनें इसे लेकर कभी विचार नहीं किया। वो कलर अच्छा लग रहा था। शूटिंग के बैकग्राउंड में धूप थी, घास भी हरा था। इसके अलावा पानी भी बिल्कुल नीला था। इस बैकग्राउंड में भगवा रंग ज्यादा शूट कर रहा था। हमने यही सोचा कि जब ऑडियंस इसे देखेगी तो समझ जाएगी कि इसके पीछे इरादा बिल्कुल गलत नहीं था।'
'कुछ भी आपत्तिजनक नहीं दिखाया तो डरना क्यों'
फिल्म की रिलीज के पहले बेशरम रंग को लेकर काफी विवाद हुआ था। हालांकि इतने विवाद के बावजूद फिल्म से जुड़े किसी एक्टर या मेकर्स ने इस पर कोई रिएक्शन नहीं दिया। पूरे मामले में वे चुप रहे थे।
अब सिद्धार्थ आनंद ने कहा कि उन्हें या फिल्म से जुड़े किसी मेंबर को इसे लेकर कोई डर नहीं था क्योंकि वो जानते थे कि उन्होंने फिल्म में कुछ भी आपत्तिजनक नहीं दिखाया है। फिल्म को लेकर अनायास ही शोर मचाया गया।
बेशरम रंग को लेकर क्यों हुआ विवाद?
दरअसल बेशरम रंग गाने में दीपिका पादुकोण ने भगवा रंग की बिकिनी पहनी थी। इसका विरोध कर रहे लोगों का कहना था कि भगवा जैसे पवित्र रंग का प्रयोग बिकिनी के लिए करना सही नहीं है। उनका मानना था कि भगवा रंग हिंदू धर्म का प्रतीक है और दीपिका इस रंग के कपड़े पहन कर बेशरम रंग के बोल वाले गाने पर डांस कर रही हैं जो कि काफी आपत्तिजनक है।
पैंडेमिक के बाद ऑडियंस का नजरिया बदला- सिद्धार्थ
पठान ने 500 करोड़ से ज्यादा का कलेक्शन कर इतिहास रच दिया है। ये पहली हिंदी फिल्म है जिसने कारनामा किया है। सिद्धार्थ से पूछा गया कि कोविड के बाद हिंदी फिल्में क्यों नहीं चल रही थीं। जवाब में उन्होंने कहा, 'जो फिल्में फ्लॉप हुईं वो पैंडेमिक के पहले बनाई गई थीं।
ऑडियंस की मानसिकता पैंडेमिक के बाद बदल गई। फिल्में देखने का नजरिया भी काफी हद तक चेंज हो गया। हालांकि वॉर और पठान ने ये साबित कर दिया अगर ऑडियंस को ध्यान में रखकर बेहतर सिनेमाई एक्सपीरिएंस के साथ फिल्में बनाई जाए तो वो जरूर सफल होंगी।'
वर्ल्डवाइड आंकड़ा 1000 करोड़ के पार
पठान ने अब तक 523.15 करोड़ का डोमेस्टिक कलेक्शन किया है। ये हिंदी भाषा में बनी सबसे ज्यादा कमाई करने वाली फिल्म है। इसने बाहुबली 2 के हिंदी वर्जन को भी पीछे छोड़ दिया है। फिल्म ने वर्ल्डवाइड अब तक 1049.69 करोड़ का कारोबार किया है।